અમદાવાદ: દેવપોઢી અગિયારશથી શરૂ કરીને સામાન્ય રીતે દેવઊઠી અગિયારશ સુધી માંગલિક શુભ કાર્યો ઉપર બ્રેક લાગે છે. કારણ કે હિંદુ સંસ્કૃતિ મુજબ ચાર મહિના સુધી દેવ પોઢી જતાં માંગલિક કાર્યો યોજી શકાતાં નથી, પરંતુ કારતક સુદ અગિયારશે દેવ ઊઠતાં જ માંગલિક કાર્યોનો પ્રારંભ થાય છે અને એ સાથે જ લગ્નસરાની સિઝન શરૂ થઇ જાય છે, પરંતુ આ વર્ષે ધનારક મહિનો શરૂ થાય તે પહેલાં બાકી રહેતા માત્ર ર૧ દિવસમાં લગ્નનાં ફકત ૧૦ જ મુહૂર્ત હોવાનું જાણવા મળે છે.જયોતિષી નરેશભાઇ દવેના જણાવ્યા મુજબ ધનારક મહિનામાં માંગલિક કાર્યો યોજી શકાતાં નથી. માટે માત્ર આવનારા ર૧ દિવસ દરમિયાન જ શુભ મુહૂર્ત હોવાથી માંગલિક કાર્યો યોજી શકાશે. જેઓ માને છે તેઓ આ બાબતને ચુસ્તપણે પાળે છે.